Rəna Əliyeva

Rəna Əliyeva () — əməkdar elm xadimi, əməkdar həkim. Tibb elmləri doktoru. Azərbaycan Stomatoloqlar Assosiasiyasının (ASA) prezidenti. Azərbaycan Tibb Universitetinin uşaq stomatologiyası kafedrasının müdiri, Azərbaycan Tibb Universitetinin Elmi Şurası, Stomatologiya fakültəsinin Elmi Şurası, Dissertasiya Şurasının üzvüdür.

 Həyatı 
Əliyeva Rəna Qurban qızı 21 yanvar 1948-ci ildə Azərbaycan Respublikasının paytaxtı Bakı şəhərində anadan olmuşdur. 1966-cı ildə Bakı şəhəri 8 №-li orta məktəbi medalla bitirmiş, N. Nərimanov adına Azərbaycan Dövlət Tibb İnstitutunun stomatologiya fakültəsinə daxil olmuşdur. İnstitutun Elmi Şurasının qərarı ilə 1971-ci ildə Azərbaycan Tibb İnstitutunun cərrahi stomatologiya kafedrasına klinik ordinaturaya göndərilmişdir. 1973-cü ildə Ə. Əliyev adına Azərbaycan Dövlət Həkimlərin Təkmilləşdirmə İnstitutunun stomatologiya kafedrasına işə qəbul edilmiş, ardıcıl olaraq baş laborant vəzifəsindən dosent vəzifəsinə kimi yüksəlmişdir.

 Elmi fəaliyyəti 
1991-ci ildə R. Əliyeva Moskva şəhərində, SSRİ Səhiyyə Nazirliyinin Mərkəzi Elmi Tədqiqat Stomatologiya İnstitutunda "Üz-çənə nahiyəsinin fleqmonası olan xəstələrdə böyrəküstü, mədəaltı və qalxanabənzər vəzilərin funksional vəziyyəti" mövzusunda dissertasiyasını böyük uğurla müdafiə etmiş (elmi məsləhətçilər: SSRİ Tibb Elmləri Akademiyasının müxbir üzvü, tibb elmləri doktoru, professor N. N. Bajanov və SSRİ Tibb Elmləri Akademiyasının həqiqi üzvü, tibb elmləri doktoru, professor İ. İ. Dedov) və tibb elmləri namizədi elmi dərəcəsini almışdır. Sonra, 1998-ci illərə qədər R. Əliyeva əmək fəaliyyətini Ə. Əliyev adına Azərbaycan Dövlət Həkimlərin Təkmilləşdirmə İnstitutunda davam etmişdir.

Bu tədqiqatların nəticəsi olaraq 2001-ci ildə Moskva şəhərində Rusiya Federasiyası Səhiyyə Nazirliyinin Mərkəzi Elmi Tədqiqat Stomatologiya İnstitutunda tibb elmləri doktoru alimlik dərəcəsi almaq üçün "Azərbaycan Respublikasının uşaq əhalisinə stomatoloji xidmətin optimal inkişaf modelinin işlənib hazırlanması" mövzusunda dissertasiya müdafiə etmişdir (elmi məsləhətçi — Rusiya Tibb Elmləri Akademiyasının həqiqi üzvü, professor A. K. Leontiyev).
R. Əliyeva 6 dərslik, 10 dərs vəsaiti daxil olmaqla 50-dən çox elmi əsərin müəllifidir, əsərləri dünyanın müxtəlif ölkələrində nəşr edilmişdir.

 Əmək fəaliyyəti 
1998-ci il aprel ayında R. Əliyeva Azərbaycan Tibb Universitetinin uşaq stomatologiyası kafedrasının müdiri vəzifəsinə seçilərək bu günə qədər həmin kafedraya rəhbərlik edir.
R. Əliyeva Azərbaycan Tibb Universitetinin Elmi Şurası, Stomatologiya fakültəsinin Elmi Şurası, Dissertasiya Şurasının üzvüdür. R. Əliyeva gənc mütəxəssislərin, eləcə də elmi və praktiki kadrların hazırlanmasına da böyük diqqət yetirir. Onun rəhbərliyi altında 8 namizədlik dissertasiyası tamamlanmış, hazırda isə 2 doktorluq və 4 magistr dissertasiyası icra olunur.
YAP Qadınlar Şurasının İdarə Heyətinin üzvüdür.

R. Əliyeva geniş diapozona malik olan bir elm adamı olaraq, 2005-ci ildə Beynəlxalq İnformasiyalaşdırma Akademiyasının (Kanada, Monreal), 2007-ci ildə isə ABŞ-nin Beynəlxalq Stomatologiya Akademiyasının (Academy of Dentistry International, USA) üzvü seçilmişdir.

1997-ci ildən etibarən Azərbaycan Stomatoloqlar Assosiasiyasının (ASA) prezidenti, Cənubi Qafqaz və Azərbaycanda "Qafqazın Stomatoloji yenilikləri" ("Вестник Стоматологии Кавказа") adlı ilk tibbi beynəlxalq jurnalının təsisçisi və baş redaktorudur.

R. Əliyeva Rusiyanın "Маэстро стоматологии", Özbəkistanın "Стоматология" jurnallarının redaksiya heyətinin üzvüdür.

Rəhbərlik etdiyi Azərbaycan Stomatoloqlar Assosiasiyası tərəfindən stomatologiyanın aktual problemlərini əks etdirən 20-dən çox beynəlxalq konfrans və simpozium təşkil edilmiş və keçirilmişdir. Azərbaycan Stomatoloqlar Assosiasiyası 20 ildir ki Dünya Stomatoloqlar Federasiyasının (FDI) üzvü, 2003-cü ildən etibarən Avropa Regional Təşkilatının (ERO) üzvüdür.
R. Əliyeva bu illər ərzində Dünya Stomatoloqlar Federasiyasının, Avropa Regional Təşkilatının, Rusiyanın Stomatoloji Assosiasiyasının, Türkiyə, Qazaxıstan, Özbəkistan, Gürcüstan və digər ölkələrin assosiasiyalarının konqreslərində iştirak edərək Azərbaycan stomatologiyasını beynəlxalq səviyyədə layiqincə təmsil etmişdir.

 Mükafatları 
Uzun illər əmək fəaliyyəti və Azərbaycan səhiyyəsinin inkişafındakı xidmətlərinə görə, Azərbaycan Respublikasının Prezidenti İlham Əliyevin fərmanı ilə R. Əliyeva "Əməkdar elm xadimi" və "Əməkdar həkim" adına layiq görülmüş, "Fədakar əməyə görə" medal və Səhiyyə Nazirliyinin Fəxri Fərmanı ilə təltif edilmişdir.

 Ailəsi 
 Yaşar Əliyev (həyat yoldaşı) — Azərbaycan Milli Məclisinin I və II çağırış üzvü; Azərbaycan Milli Məclisinin sədr müavini (1995–2002), Azərbaycan Ali Sovetinin sədr müavini (1994–1995), Azərbaycanın Çində (2002–2011), Vyetnam, Cənubi Koreya, Şimali Koreya və Monqolustanda (2004–2011) olan Fövqəladə və Səlahiyyətli Səfiri.
 Səbinə Əliyeva (qızı) — 1980-ci ildən anadan olub. Bakı Dövlət Universitetini bitirib. İxtisasca hüquqşünasdır. 2019-cu ildən Azərbaycanın İnsan Haqları üzrə Ombudsmanıdır.

 Həmçinin bax 
 Azərbaycan Respublikasının əməkdar elm xadimlərinin siyahısı

 İstinadlar 

Kateqoriya:Azərbaycan həkimləri
Kateqoriya:Azərbaycan stomatoloqları
Kateqoriya:Azərbaycan alimləri
Kateqoriya:Tibb elmləri doktorları
Kateqoriya:Bakıda doğulanlar
Kateqoriya:Yeni Azərbaycan Partiyasının üzvləri
Kateqoriya:Azərbaycan Tibb Universitetinin müəllimləri